Josip Klemm, vlasnik zaštitarske tvrtke Klemm security i čelnik braniteljske Udruge specijalne policije, proglašen je krivim za izvlačenje novca iz vlastite tvrtke. Klemm je nepravomoćno dobio godinu dana bezuvjetnog zatvora!

S obzirom da kazna nije veća od pet godina, Klemm neće morati odmah ići u zatvor, već će pravomoćnu presudu čekati na slobodi. Također, odlučeno je da ne mora vratiti 3 milijuna kuna.

Nepravomoćna presuda izrečena je za optužbe da je od veljače 2005. do ožujka 2007. osmislio način na koji će iz svoje tvrtke 'neosnovano obavljati isplate u svoju korist' pa je "nalagao neosnovana plaćanja sa žiro-računa' na račune drugih tvrtki koje su mu, prema ranijem dogovoru, izdavala račune za neobavljene usluge.

Istraga navodnih Klemmovih "financijskih malverzacija" pokrenuta je još 2014. no on tada nije uhićen jer je u tužiteljstvu iznio tzv. aktivnu obranu, tvrdeći da se može osjećati krivim ako je svoju tvrtku oštetio neznanjem, ali da nikada ne bi oštetio državu.

Klemm je došao na čitanje presude.